भोपाल में जिन खातों में पैसा गया, उसके पते निकले फर्जी
इंदौर | उद्योगपति परितोष साहा के खातों से निकली 1.91 करोड़ की राशि के मामले में अब तक साइबर सेल किसी भी आरोपी तक नहीं पहुंच सकी है। पता चली है कि जिन नौ खातों में राशि ट्रांसफर की गई थी वे भी फर्जी नाम-पतों पर हैं। भोपाल की दो बैंकों में साइबर सेल की टीम पहुंची और जानकारी निकाली तो खाताधारकों पते फर्जी मिले।
साइबर सेल टीआई रविकांत डेहरिया ने बताया उद्योगपति साहा के दो खातों से राशि नौ खातों में ट्रांसफर हुई थी। भोपाल में आईसीआईसीआई बैंक और केनरा बैंक में दीपक कुमार नामक व्यक्ति के दो खातों में भी पैसा ट्रांसफर हुआ था। शनिवार को बैंक से पता किया तो दीपक कुमार निवासी कोलार रोड जीवन अपार्टमेंट की जानकारी मिली, लेकिन उक्त पते पर इस नाम को कोई अपार्टमेंट मिला ही नहीं। लगता है फर्जी दस्तावेज लगाकर आरोपियों ने खाते खुलवाए। सोमवार को बैंकों से खातेधारकों के फुटेज निकलवाए जाएंगे।
टीआई डेहरिया ने बताया आरोपियों ने डुप्लीकेट सिम के लिए जो फॉर्म भरा था उसमें उन्होंने भोपाल के नायब तहसीलदार ललित कुमार उपाध्याय का मोबाइल नंबर डाला था। अधिकारियों ने तहसीलदार के बयान लिए तो उन्होंने बताया यह नंबर वे 15 सालों से उपयोग कर रहे हैं।
hin_Deva hin_Deva hin_Deva hin_Deva